**Programozás feladat – Kultúra**

A [forrás](http://www.webotlet.hu/wp-content/uploads/2017/02/diakok.txt) diákok adatait tartalmazza, akik feljegyezték, hogy egy adott hónapban hányszor mentek moziba/színházba és hány oldalt olvastak abban a hónapban. A forrásban az egyes adatok tabulátorral vannak elválasztva. Minden diákról a következő adatokat tartják nyilván:

* a diák neve (mindenkinek egy keresztneve van)
* melyik évfolyamba jár (9-12)
* melyik osztályba jár (A/B)
* hányszor ment a hónapban színházba
* hányszor ment a hónapban moziba
* hány oldalt olvasott a hónapban

Oldd meg a következő feladatokat és írd ki a képernyőre a megfelelő válaszokat. Minden feladat elé írd ki a feladat sorszámát is a képernyőre!

1. Olvasd be és tárold el az adatokat.
2. Hányszor voltak a diákok moziban és színházban összesen?
3. Ki olvasta a legtöbb oldalt a hónapban?
4. Az A vagy B osztályokba járnak többen?
5. Az A osztályokba járók átlagosan hányszor voltak moziban?
6. Melyik évfolyamba járnak a legtöbben?
7. Írd ki a diákok neveit olyan sorrendben, hogy elöl legyenek azok, akik a legtöbbet olvasták.
8. Válogasd ki a 12 évfolyamos tanulók adatait, majd rendezd őket névsorba, és írd ki a neveiket.
9. Van-e olyan diák, aki semmilyen előadást nem látogatott a hónapban?
10. Az A vagy B osztályokba járók olvasnak többet átlagosan?
11. Rendezd csökkenő sorrendbe a diákokat aszerint, hogy hányszor jártak előadásokra, azon belül pedig olvasott oldalak száma szerint szintén csökkenő sorrendben álljanak. Írd a diákok neveit.
12. Van-e olyan eset, hogy két diák ugyanannyi oldalt olvasott?
13. Hány oldalnyi különbség van a legtöbbet olvasó 9-es és a legkevesebbet olvasó 12-es diák olvasása között?
14. Ha diákonként megnézzük, hogy színházba vagy moziba jártak szívesebben, akkor melyik a kedveltebb kulturális program?
15. Az olvasott oldalak számát osszuk fel 100 méretű intervallumokra (1-100, 101-200, 201-300, stb). Írd ki egy fájlba, hogy melyik intervallumba hány olvasó tartozik. Az intervallumok száma igazodjon az olvasási adatokhoz. Példa:

1-100: 3 olvaso

101-200: 4 olvaso

201-300: -

...

2001-2100: 2 olvaso

1. Az előzőleg ismertetett intervallumok közül melyekbe tartozik a legkevesebb és melyekbe a legtöbb olvasó? Írd ki az intervallum határait és az olvasók számát. Ha több egyforma érték szerepel, akkor mindet írd ki, az intervallumok szerint növekvő sorrendben. Példa:

501-600: -

801-900: -

1201-1300: -

---

301-400: 5 olvaso